**Zdôvodnenie aktualizácie Kritérií pre výber projektov – úprava a doplnenie kritérií**

**Návrh Kritérií pre výber projektov - Hodnotiace a výberové kritériá pre hodnotenie žiadostí o NFP v rámci Programu Slovensko 2021 – 2027 pre špecifický cieľ: RSO1.2 Využívanie prínosov digitalizácie pre občanov, podniky, výskumné organizácie a orgány verejnej správy, opatrenie 1.2.1 Podpora v oblasti informatizácie a digitálnej transformácie (dopytovo-orientované projekty), verzia 4 – doplnenie „špecifických bodovaných“ kritérií pre výzvu „Lepšie e-GOV služby“.**

Hodnotiace kritéria (verzia 3) boli prerokované na 7. zasadnutí komisie pre PO1 v dňoch 12.03.2024 - 22.3.2024 a schválené na 10. zasadnutí Monitorovacieho výboru pre Program Slovensko dňa 23.04.2024.

**K aktualizácii hodnotiacich kritérií došlo na základe doplnenia nového hodnotiaceho kritéria** **z dôvodu plánovaného vyhlásenia dopytovej výzvy, zameranej na Lepšie využívanie e-Gov služieb:**

**3.2.8 LEPŠIE E-GOV SLUŽBY**

**Cieľ výzvy:**

Podporiť, zrýchliť a skvalitniť digitalizáciu orgánov verejnej moci (OVM) podporením tvorby a zavádzania inovatívnych riešení, optimalizáciou súčasných riešení, ktoré radikálne znížia námahu občanov a podnikateľov na uplatnenie si práv alebo splnenie si povinností pri kontakte so štátom. Prívetivejšie a jednoduchšie weby a elektronické služby štátu sú predpokladom zvyšovania spokojnosti občanov a podnikateľov, ako aj predpokladom zvýšenia miery vybavovania pohľadávok rôznymi digitálnymi kanálmi.

**Oblasť výzvy:**

Výzva je zameraná na inovácie a podporu procesov v nasledovných digitálnych kanáloch:

* Webové sídla
* Elektronické služby
* Informačné systémy a klientske portály.

**Aktivity:**

Od projektov realizovaných vďaka tejto výzve sa očakáva, že realizáciou hlavnej aktivity v porovnaní s východiskovou situáciou sa buď zníži námaha, alebo zvýši miera konverzie, alebo sa zvýši miera spokojnosti občanov a podnikateľov pri uplatňovaní si práv alebo plnení si povinností pri kontakte so štátom.

**Oprávnení žiadatelia:**

* Orgány verejnej moci.

**Predpokladaná alokácia:**

* 25 000 000,00 EUR (viac rozvinutý región 2 000 000,00 EUR a menej rozvinutý región 23 000 000,00 EUR).

**Predpokladaný termín vyhlásenia**:

* 4Q/2024.